På Mørkvedmarka skole skulle den tradisjonsrike Luciafeiringen gå av stabelen i dag. Det skjedde ikke. Alle foresatte, tanter, onkler og besteforeldre var invitert til feiringen.

– Da vi kom til skolen, fikk vi bare beskjeden om at det hele var avlyst, sier en av foreldrene som Avisa Nordland har vært i kontakt med.

Flere andre foresatte Avisa Nordland har vært i kontakt med forteller om tårevåte barn etter at meldingen om at feiringen ble avlyst kom. Barna hadde gledet seg i lang tid.

– Det er helt uhørt. Havet av unger som kom ut med tårer og skriking er noe av det verste jeg har sett, sier Thomas Andre Mossin, far til en åtte år gammel jente på Mørkvedmarka skole til VG.

Den frustrerte faren forteller til VG at datteren hadde slitt med å sove kvelden før Lucia-dagen, opprømt og forventningsfull til å skulle synge i koret tirsdag morgen.

LES OGSÅ: Bodøskole ekskluderer guttene fra Lucia-koret (AN PLUSS)

Mandag skrev an.no at skolen i år hadde valgt å feire med et jentekor. Det skapte massive reaksjoner på sosiale medier.

Rektor Mette Edvardsen har hatt stor pågang fra media etter at beslutningen om å avlyse Lucia-feiringen ble tatt, og på grunn av elevmøter velger hun å svare på SMS.

– Vi valgte å avlyse Luciafeiringen i dag på grunn av medievinklingen og kommentarer. Dette var en av de tyngste avgjørelsene jeg har tatt. Vi har 200 jenter som har gledet seg og øvd, og generalprøvene i går var veldig bra. Jeg synes det er svært trist at det ble slik, vi kunne dessverre ikke gjennomføre det i dag. Jentene har blitt tatt godt vare på i hele dag, skriver hun.

Støtter

FAU-leder Vegard Kristiansen støtter rektoren.

– Skolen hadde ikke noe valg når det ble så massive reaksjoner som det ble, sier han.

Han reagerer på at enkelte foreldre har gått ut i Avisa Nordland på den måten de har gjort.

– Dette er en sak som ble tatt opp i FAU for 14 dager siden, og et samlet FAU-styre støttet skolen i å prøve å gjennomføre dette på denne måten i år. Vi syns at rektors forslag var bra, og guttene fikk et annet alternativ mens øvingen pågikk. Dette har ikke noe med diskriminering å gjøre. Guttene som hadde veldig lyst å bli med, fikk også tilbud om å bli med, sier han.

Rette kanaler

Han mener at vedkommende som klaget til Avisa Nordland burde ha tatt saken opp med FAU-styret.

– Det er to foreldre fra hver klasse som sitter i FAU. Og de har vært med på å bestemme dette, noe det ligger veldig lite dramatikk bak. De foresatte som har reagert har ødelagt hele luciafeiringen. Og skolen følte seg tvunget til å avlyse, hvor noe av grunnen var hodeløse kommentarer som kom på sosiale medier. Dette er en storm i et vannglass som aldri burde ha startet, sier han.

– Forstår du at folk har reagert?

– Jeg forstår at folk har meninger, det må de få ha. Og det er lov å være uenig, men da mener jeg man må ta det opp på den rette måten. Dette burde ha gått via foreldrerepresentantene. Det er min jobb som FAU-leder å ta mot tilbakemeldinger. Det er 14 dager siden vedtaket ble gjort i FAU, og da kunne man ha klaget hvis man var uenig.

– Har du fått reaksjoner på at feiringen ble avlyst?

– Det kommer meldinger fra folk som er sure for at det ble avlyst, og folk som er oppgitt over at noen har gått ut til avisa slik at hele arrangementet ble krasjet. Det er smålig. Jeg har to gutter selv, og ser ikke problemet med at jentene skulle være i koret i år. Jeg stiller meg ett hundre prosent bak rektor ved skolen som ønsket å prøve et nytt opplegg i år. Også det at rektor valgte å avlyse er noe vi støtter fullt ut. FAU-styret har snakket sammen i morgentimene i dag, og vi er dønn enig i at vi støtter rektor 100 prosent i de valgene hun har tatt. Det blir nesten umulig å stå i det, slik det har vært.